Poskantoor bly nét vir Sassa-toelaes oop | Netwerk24
26 Maart 2020 16:18
Die poskantoor sal tydens die staat van inperking net oop wees om die uitbetaling van Sassa-toelaes te behartig. Foto: Getty Images
Takke van die Suid-Afrikaanse Poskantoor wat toelaes van die Suid-Afrikaanse agentskap vir maatskaplike sekerheid (Sassa) uitbetaal, sal tydens die nasionale staat van inperking soos normaalweg oop wees.
Pres. Cyril Ramaphosa het met sy aankondiging Maandag van die staat van inperking gesê mense sal steeds hul toelaes by die onderskeie uitbetalingspunte kan gaan afhaal.
Die regering wil mense se beweging tot die minimum beperk, maar mense mag sekere noodsaaklike goed wel doen.
882 takke van die Poskantoor sal tydens die staat van inperking oop bly, luidens 'n verklaring.
Ten einde die veiligheid van personeel en diegene wat hul staatstoelaes kom afhaal te verseker, sal almal te alle tye 'n meter van mekaar af moet bly. Dit sluit diegene in wat in rye moet staan en wag.
Poskantoorwerkers is ook van handskoene en handreiniger voorsien.
Sassa het reeds aangekondig die April-toelaes vir bejaardes en gestremde persone sal vroeër uitbetaal word in 'n poging om die risiko van Covid-19-besmetting te verklein. Uitbetalings aan bejaardes en gestremdes sal reeds vanaf 30 Maart plaasvind. Alle ander toelaes, soos toelaes vir kindersorg, is van 1 April af beskikbaar.
Poskantore sal tydens die 21 dae van inperking net oop wees vir die uitbetaling van toelaes. Geen pakkies of posstukke kan gestuur of afgehaal word van 27 Maart tot 16 April nie.